પ્રિન્શુને હોસ્પિટલમાં જવું ગમતું નહિ. તેને દર્દીઓના ચહેરા પરની પીડા અને ડૉકટર-નર્સના છેતરામણા સ્મિત અકળાવી મૂકતા. વધારે પડતી સ્વચ્છતા અને સફેદ રંગને લીધે તેને બધું આભાસી-નકલી લાગતું પણ અહીં તેને એવું લાગ્યું નહી. અહિં સ્કેનિંગમાં મોટાભાગે ગર્ભવતી મહિલાઓ જ હતી અને તેઓના ચહેરા પર ખુશી ઝલકતી હતી. બે ‘વુડ-બી’ ડેડી પણ આવ્યા હતાં. એક ડેડી સામેની દિવાલ પર લગાવેલ એક તસવીરને નિરખી રહ્યાં હતાં. તસવીરમાં માના ગળે વળગેલ નાનકડા બાળકની નીચે લખ્યું હતું ‘ધેર ઇઝ ઓન્લી વન બ્યુટીફુલ ચાઈલ્ડ ઇન ધ વર્લ્ડ એન્ડ એવરી મધર હેઝ ઇટ.’ પ્રિન્શુ એ ‘મોમ એન્ડ ડેડ’ના ખુશહાલ માહોલમાં થોડીક વાર માટે પોતાની અંદર ઉતરી ગઈ.